## Rješenje kojim se Josipu Stojanoviću odobrava objavljivanje ponude za preuzimanje društva Olympia Vodice d.d., Vodice

### NN 86/2010 (12.7.2010.), Rješenje kojim se Josipu Stojanoviću odobrava objavljivanje ponude za preuzimanje društva Olympia Vodice d.d., Vodice

HRVATSKA AGENCIJA ZA NADZOR FINANCIJSKIH USLUGA

2439

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 24. stavak 3. Zakona o preuzimanju dioničkih društava (»Narodne novine« br. 109/07, 36/09), Uprava Hrvatske agencije za nadzor financijskih usluga, na temelju Zahtjeva Josipa Stojanovića iz Šibenika, Put Glavica 33 za odobrenje objavljivanja ponude za preuzimanje društva Olympia Vodice d.d., Vodice, Ljudevita Gaja b.b., na sjednici održanoj 1. srpnja 2010., donijela je

RJEŠENJE

1. Josipu Stojanoviću iz Šibenika, Put Glavica 33, odobrava se objavljivanje ponude za preuzimanje društva Olympia Vodice d.d., Vodice, Ljudevita Gaja b.b.

2. Ovo rješenje objavit će se u »Narodnim novinama«.

Obrazloženje

I. Dana 6. svibnja 2010. u Hrvatskoj agenciji za nadzor financijskih usluga (u daljnjem tekstu: Agencija), zaprimljen je zahtjev Josipa Stojanovića iz Šibenika, Put Glavica 33 (u daljnjem tekstu: Ponuditelj), za odobrenje objavljivanja ponude za preuzimanje društva Olympia Vodice d.d., Vodice, Ljudevita Gaja bb (u daljnjem tekstu: Ciljno društvo) i dokumentacija u privitku.

II. Uvidom u zaprimljenu dokumentaciju priloženu zahtjevu utvrđeno je da nisu dostavljene sve isprave propisane odredbom članka 22. stavak 3. Zakona o preuzimanju dioničkih društava (u daljnjem tekstu: Zakon), pa je Ponuditelj, na temelju odredbe članka 25. stavak 1. Zakona i članka 77. stavak 1.-3. Zakona o općem upravnom postupku (u daljnjem tekstu: ZUP), zaključcima Agencije od 12. i 27. svibnja i 4. lipnja 2010. pozvan dostaviti, nedostajuću dokumentaciju.

III. Ponuditelj je podnescima zaprimljenim u Agenciji 14., 24., 26. i 28. svibnja i 1. srpnja 2010. dostavio sljedeće isprave:

– potvrdu Zagrebačke burze d.d., Zagreb (u daljnjem tekstu: ZSE) o prosječnoj cijeni iz članka 16. stavka 3. i 6. Zakona,

– ugovor sa Središnjim klirinškim depozitarnim društvom d.d., Zagreb (u daljnjem tekstu: SKDD) o obavljanju poslova pohrane dionica,

– potvrdu SKDD-a o osiguranju naknade za preuzimanje svih dionica koje su predmet ponude za preuzimanje,

– isprave o pravnim poslovima kojima je Ponuditelj stekao dionice Ciljnog društva u razdoblju od 1 (jedne) godine prije dana nastanka obveze na objavljivanje ponude za preuzimanje,

– isprave o pravnim poslovima kojima je Ponuditelj protivno odredbi članka 40. Zakona o preuzimanju dioničkih društava stekao dionice Ciljnog društva,

– isprave o pravnim poslovima kojima je društvo Olympia hoteli d.o.o., Vodice protivno odredbi članka 40. Zakona otpuštalo dionice Ciljnog društva,

– isprave o pravnim poslovima kojima je društvo Jolly JBS d.o.o., Drniš protivno odredbi članka 40. Zakona otpuštalo dionice Ciljnog društva,

– Izjavu Ponuditelja osim pravnih poslova iz članka 22. stavak 3. točka 1. Zakona, nije sklapao druge pravne poslove u cilju stjecanja dionica Ciljnog društva,

– Izjavu društva Olympia hoteli d.o.o., Vodice, da osim pravnih poslova iz članka 22. stavak 3. točka 1. Zakona, nije sklapalo druge pravne poslove u cilju stjecanja dionica Ciljnog društva,

– Izjavu društva Jolly JBS d.o.o., Drniš osim pravnih poslova iz članka 22. stavak 3. točka 1. Zakona, nije sklapalo druge pravne poslove u cilju stjecanja dionica Ciljnog društva,

– rješenje Trgovačkog suda u Šibeniku od 25. svibnja 2007. o upisu povećanja temeljnog kapitala Ciljnog društva u sudski registar.

IV. Društvo Olympia Vodice d.d., Vodice je ciljno društvo u smislu odredbe članka 2. stavak 1. točka 1. podtočka a) alineje 1. i 2. Zakona, budući da temeljni kapital Ciljnog društva iznosi 116.732.401,86 kuna (podaci sudskog registra), da društvo na zadnji dan u svim mjesecima od lipnja 2006. do veljače 2010. ima više od 100 dioničara (podaci SKDD-a iz baza podataka Agencije) i da su dionice s pravom glasa Ciljnog društva uvrštene na uređeno tržište ZSE-a u segmentu redovito tržište (podaci ZSE-a).

Ciljno društvo nastalo je postupkom razdvajanja društva Vodičanka d.d. istodobnim prijenosom svih dijelova imovine društva Vodičanka d.d. kao društva koje se dijeli, uz njegov prestanak bez provođenja likvidacije, na dva nova društva, Ciljno društvo i društvo Hoteli Vodice d.d., koja društva se osnivaju radi provođenja razdvajanja s osnivanjem.

V. Prema podacima kojima Agencija raspolaže, utvrđeno je da je društvo Jolly-JBS d.o.o. je sukladno odredbama tada važećeg Zakona o preuzimanju dioničkih društava (Narodne novine br. 84/02, 87/02, 120/02) u studenom 2005. objavilo ponudu za preuzimanje društva Vodičanka d.d., pravnog prednika Ciljnog društva.

Dalje, prema podacima s internetskih stranica sudskog registra, jedini osnivač društva Jolly-JBS d.o.o. je Ponuditelj.

VI. Postupajući po podnesenom zahtjevu, izvršen je uvid u evidencije SKDD-a te je utvrđeno da je na dan 21. prosinca 2007., društvo Olympia hoteli d.o.o. upisano kao imatelj 57.547 redovnih dionica Ciljnog društva, odnosno 12,28% redovnih dionica s pravom glasa Ciljnog društva, a društvo Jolly JBS d.o.o., kao imatelj 328.894 redovnih dionica Ciljnog društva, odnosno 70,16% dionica s pravom glasa Ciljnog društva.

Odredbom članka 5. stavak 3. i 4. Zakona, propisano je da pravne osobe, te fizičke i/ili pravne osobe djeluju zajednički kad jedna od njih neposredno ili posredno kontrolira drugu ili druge pravne osobe.

Stjecanjem poslovnog udjela (100%) u društvu Olympia hoteli d.o.o., Vodice 21. prosinca 2007., društvo Jolly-JBS d.o.o., u isključivom vlasništvu Ponuditelja je u smislu navedene odredbe Zakona steklo neposrednu kontrolu nad navedenim društvom, te je između društva Olympia hoteli d.o.o., društva Jolly-JBS d.o.o. i Josipa Stojanovića, ovdje Ponuditelja, nastao odnos zajedničkog djelovanja.

Osim toga, stjecanjem poslovnog udjela u društvu Olympia hoteli d.o.o. i uspostavljanjem neposredne kontrole nad navedenim društvom, društvo JOLLY-JBS d.o.o. je sukladno odredbi članka 9. stavak 6. Zakona, posredno steklo 57.547 redovnih dionica Ciljnog društva, koje dionice neposredno ima društvo Olympia hoteli d.o.o., Vodice.

Sukladno odredbi članka 61. stavak 5. Zakona, osobe koje na dan stupanja na snagu Zakona drže više od 25%, a manje od 75% dionica s pravom glasa ciljnog društva i koje su objavile ponudu za preuzimanje prema odredbama Zakona o preuzimanju dioničkih društava (Narodne novine br. 84/02, 87/02, 120/02), obvezne su objaviti ponudu za preuzimanje u slučaju daljnjeg stjecanja dionica s pravom glasa ciljnog društva, na način iz članka 9. stavak 2. ili 3. Zakona. Odredbom članka 9. stavak 2. Zakona, propisano je da, nakon što je prešla kontrolni prag i objavila ponudu za preuzimanje, fizička ili pravna osoba obvezna je objaviti ponudu za preuzimanje kada, samostalno ili djelujući zajednički, posrednim ili neposrednim stjecanjem dionica s pravom glasa ciljnog društva, poveća postotak prava glasa za više od 10% (dodatni prag).

Slijedom izloženog, posrednim stjecanjem 57.547 redovnih dionica Ciljnog društva od strane društva JOLLY-JBS d.o.o. 21. prosinca 2007., navedeno društvo je povećalo postotak prava glasa u Ciljnom društvu za više od 10% (dodatni prag) te je predmetnim posrednim stjecanjem dionica Ciljnog društva, 21. prosinca 2007. za društvo JOLLY-JBS d.o.o., društvo Olympia hoteli d.o.o. i Josipa Stojanovića, ovdje Ponuditelja, sukladno odredbi članka 61. stavak 5. i članka 9. stavak 2. i 6., a u vezi s odredbom članka 5. stavak 3. i 4. točka 1. i 2. Zakona, nastala obveza objavljivanja ponude za preuzimanje Ciljnog društva.

VII. Cijena koju se Ponuditelj u ponudi za preuzimanje obvezuje platiti po dionici iznosi 249,01 kuna.

Uvidom u isprave o pravnim poslovima kojima je Ponuditelj stekao dionice Ciljnog društva u razdoblju od 1 (jedne) godine prije dana nastanka obveze na objavljivanje ponude za preuzimanje, te isprave o pravnim poslovima kojima je Ponuditelj protivno odredbi članka 40. Zakona stekao dionice Ciljnog društva nakon nastanka obveze objavljivanja ponude za preuzimanje, utvrđeno je da je najviša cijena po kojoj je Ponuditelj stekao dionice Ciljnog društva iznosi 116,00 kn.

Nadalje, uvidom u isprave o pravnim poslovima kojima su društvo Jolly JBS d.o.o. i društvo Olympia hoteli d.o.o., kao osobe koje djeluju zajednički s Ponuditeljem, stjecali dionice Ciljnog društva u razdoblju od 1 (jedne) godine prije dana nastanka obveze na objavljivanje ponude za preuzimanje, te isprave o pravnim poslovima kojima su navedena društva protivno odredbi članka 40. Zakona otpuštali dionice Ciljnog društva nakon nastanka obveze objavljivanja ponude za preuzimanje, utvrđeno je da je najviša cijena po kojoj su stjecali, odnosno otpuštali dionice Ciljnog društva iznosi 249,01 kn.

Sukladno potvrdi Zagrebačke burze d.d., Zagreb, prosječna cijena dionica Ciljnog društva izračunata na način propisan odredbom članka 16. stavak 6. Zakona, iznosi 120,00 kuna za dionice Ciljnog društva.

Slijedom navedenog, utvrđeno je da je cijena izražena u ponudi za preuzimanje u iznosu od 249,01 kuna po dionici, određena u skladu s odredbom članka 16. Zakona.

VIII. Uvidom u isprave o pravnim poslovima kojima je Ponuditelj stekao dionice Ciljnog društva, priloženim zahtjevu Ponuditelja, utvrđeno je da je Ponuditelj nakon nastanka obveze objavljivanja ponude za preuzimanje 21. prosinca 2007. stekao ukupno 407.258 dionica Ciljnog društva i to:

– 102 dionice Ciljnog društva, transakcijama na ZSE-u, 7. prosinca 2009. godine,

– 328.894 dionica Ciljnog društva Ugovorom o prijenosu dionica sklopljenim s društvom JOLLY-JBS d.o.o. 26. veljače 2010. godine,

– 57.547 dionica Ciljnog društva Ugovorom o prijenosu dionica sklopljenim s društvom Olympia hoteli d.o.o., 26. veljače 2010. godine,

– 20.715 dionica Ciljnog društva Ugovorom o prijenosu dionica sklopljenim s društvom MARA d.o.o., 26. veljače 2010. godine.

Uzimajući u obzir prethodno navedeno, Ponuditelj je imatelj ukupno 407.258 redovnih dionica Ciljnog društva, a temeljni kapital Ciljnog društva podijeljen je na 468.786 redovnih dionica, bez nominalne vrijednosti.

Novčana sredstva potrebno je osigurati sukladno odredbi članka 19. stavak 1. Zakona, za plaćanje preostalih 61.528 dionica Ciljnog društva.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja novčane naknade koja je potrebna za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva Jadranska banka d.d., u korist osoba koje će pohraniti svoje dionice u ponudi za preuzimanje.

IX. Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/09).

X. Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. Zakona, te dokumentaciju propisanu odredbom stavka 3. istoga članka Zakona pa je slijedom navedenog, temeljem odredbe članka 24. stavak 3. Zakona, odlučeno je kao u točki 1. izreke.

XI. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/10-10/14

Urbroj: 326-111/10-13

Zagreb, 1. srpnja 2010.

Predsjednik Uprave
Ante Samodol, v. r.

Rješenje, NN 86/2010-2439